**דברה תורה בלשון בני אדם?**

**פרק א**

צלם ודמות. האנשים סברו שצלם בלשון העברית מורה על תבנית דבר והמִתאר שלו. זה הביא להגשמה גמורה בשל דבריו: נעשֹה אדם בצלמנו כדמותנו. הם סברו שהאל הוא בצורת אדם, דהיינו, תבניתו ומִתארו, ומכאן נבע בהכרח שיגיעו להגשמה מוחלטת ויאמינו בה. הם סברו שאם יעזבו אמונה זאת, יכחישו את הכתוב ואפילו יאפיסו את האל אם אינו גוף בעל פנים ויד כמותם בתבנית ובמִתאר, אלא שהוא גדול יותר וזוהר יותר, לטענתם, ועוד, שהחומר שלו אינו דם ובשׂר. זהו, לפי מה שסברו קצה הגבול של הרחקת האל (מכל מה שלא ראוי לייחס לו).

אולם מה שראוי שייאמר כדי לשלול את הגשמוּת ולקבוע את האחדות האמיתית אשר אין לה אמיתות אלא בהרחקת הגשמוּת - את ההוכחה המופתית לכל זה עתיד אתה לדעת מתוך הספר הזה. כאן בפרק זה עלי רק להבהיר את המשמעות של צלם ודמות...

צלם נקראת הצורה הטבעית, דהיינו, העניין העושה את הדבר לעצם ולמה שהוא. וזאת אמיתתו באשר הוא הנמצא ההוא. אותו עניין באדם הוא אשר בו מתהווה ההשׂגה האנושית. בשל ההשׂגה השׂכלית הזאת נאמר עליו: בצלם אלהים ברא אֹתו...

דמות, לעומת זאת, הוא שם מן דמה. הוא מציין גם דמיון בעניין מופשט... ומכיוון שהאדם נתייחד בעניין מופלא מאוד שבו, אשר איננו באף אחד מן הנמצאים שמתחת לגלגל הירח, והוא ההשׂגה השׂכלית, ששום חוש, איבר או צלע אינם מפעילים אותה, דימה אותה להשׂגת האלוה אשר איננה נזקקת לכלי, אף כי לא דַמְיוּת באמת, אלא לכאורה. בגלל העניין הזה, דהיינו, בגלל השׂכל האלוהי הדבק בו, נאמר על האדם שהוא בצלם אלהים ובדמותו, לא שהאל יתעלה הוא גוף, כך שיהיה בעל תבנית.

**הלכות יסודי התורה ד, ז-ט**

לעולם אין אתה רואה גולם בלא צורה, או צורה בלא גולם. אלא לב האדם - הוא שמחלק הגוף הנמצא בדעתו, ויודע שהוא מחובר מגולם וצורה... והצורות שאין להם גולם, אינן נראין לעין, אלא בעין הלב הם ידועים, כמו שידענו אדון הכול בלא ראיית עין.

נפש כל בשר, היא צורתו שנתן לו האל. והדעת היתרה המצויה בנפשו של אדם, היא צורת האדם השלם בדעתו; ועל צורה זו נאמר בתורה "נעשה אדם בצלמנו כדמותנו", כלומר שתהיה לו צורה היודעת ומשגת הדעות שאין להם גולם, כמו המלאכים שהם צורה בלא גולם, עד שיידמה להן... ואינה הנפש המצויה לכל נפש חיה, שבה אוכל ושותה ומוליד ומרגיש ומהרהר, אלא הדעה שהיא צורת הנפש, ובצורת הנפש הכתוב מדבר בצלמנו כדמותנו...

אין צורת הנפש הזאת מחוברת מן היסודות כדי שתפרד להם, ואינה מכוח הנשמה עד שתהא צריכה לנשמה כמו שהנשמה צריכה לגוף, אלא מאת ה' מן השמים היא. לפיכך כשייפרד הגולם שהוא מחובר מן היסודות, ותאבד הנשמה מפני שאינה מצויה אלא עם הגוף וצריכה לגוף בכל מעשיה, לא תיכרת הצורה הזאת, לפי שאינה צריכה לנשמה במעשיה, אלא יודעת ומשגת הדעות הפרודות מן הגולמים, ויודעת בורא הכול, ועומדת לעולם ולעולמי עולמים. הוא שאמר שלמה בחכמתו וישוב העפר על הארץ כשהיה והרוח תשוב אל האלהים אשר נתנה.

**פרק כו**

ידועה לך האמירה שלהם הכוללת את כל סוגי הפירושים הקשורים בתחום זה, דהיינו, מה שאמרו: דברה תורה כלשון בני אדם. משמעות הדבר שכּל מה שבני-האדם כולם מסוגלים להבינו ולציירו במחשבה ראשונה הוא אשר יוחס כהכרחי לאל יתעלה. לכן הוא תואר בתארים המצביעים על גשמות, כדי להורות על כך שהוא יתעלה נמצא. שכן אין ההמון משיג ברגע הראשון מציאות זולת מציאות של גוף דווקא. לדעתם מה שאינו גוף, או מצוי בתוך גוף, אינו נמצא. וכן כל מה שהוא שלמות אצלנו הוסב על האל כדי להצביע עליו שהוא שלם מכל בחינות השלמות ואין בו שום חיסרון כלל. לכן כל מה שההמון משיג שהוא חיסרון או הֶעְדֵּר אין מתארים בו את האל. לכן אין מייחסים לו אכילה ושתייה, שינה, מחלה או עוול ולא מה שדומה לכך. ואִילו כל מה שההמון חושבים שלמות, מתארים בו את האל. ואף אם אלה שלמויות ביחס אלינו, הרי מה שאנו חושבים לשלמויות, כאשר מסיבים אותן על האל, כולן בתכלית החיסרון. אלא שאִילו הם דימו שחסרה בו אותה שלמות אנושית, היה זה בעיניהם חיסרון לגביו.

**פרק לג**

דע שמזיק מאוד להתחיל בחוכמה הזאת, דהיינו, המטפיסיקה, וכן להבהיר את משמעויות משלי הנביאים ולהצביע על ההשאלות המשמשות בנאומים שספרי הנבואה מלאים בהם, אלא צריך לחנך את הקטנים ולהניח לקצרי-הדעת להיות איתנים בדעה לפי רמת השׂגתם. אך מי שנראה שלם בדעתו ומוכן לדרגה הגבוהה הזאת, דרגת העיון על דרך ההוכחה המופתית, והראיות השׂכליות האמיתיות, מעלים אותו מעט מעט עד שיגיע לשלמותו, אם על-ידי מי שיעוררו לכך ואם מעצמו.

ואִילו כאשר אדם מתחיל במטפיסיקה הזאת, יארע לא רק בלבול באמונות אלא ביטול גמור... כן מוסתרות דעות נכונות אלה ונרמזות בחידות וכל חכם מחבל תחבולות ללמדן שלא במפורש, לא מפני שיש בהן תוך רע או מפני שהן הורסות את יסודות האמונה, כפי שחושבים הסכלים הטוענים שהם הגיעו למעלת העיון, אלא הן הוסתרו, כי השׂכלים קצרים בתחילה מלקבלן, ורומזים אליהן כדי שהשלם ידע אותן. לכן הן קרויות: סודות וסתרי תורה, כפי שנסביר. זאת הסיבה לכך שדברה תורה כלשון בני אדם כפי שהסברנו, וזאת מפני שהיא פתוחה שיתחילו וילמדוה ילדים, נשים וכל האנשים. הללו אין ביכולתם להבין את הדברים כהווייתם. לכן מגבילים אותם לקבל בקבלה - לא כפי מהותה האמיתית - כל דעה נכונה שעדיף לקבלה כאמיתית וכל תפישׂה שׂכלית אשר הדעת מורה שהיא קיימת במציאות, לא לפי מהותן האמיתית.

אך כאשר מגיע אדם לשלמות ונמסרו לו סתרי תורה על-ידי זולתו, או (הגיע אליהם) מעצמו כשחלקם מעירים אותו על חלקם, הוא מגיע לדרגה שבה הוא מקבל-כאמיתיות את הדעות הנכונות האלה בדרכי האימות האמיתיות, אם על-ידי הוכחה מופתית במה שניתן להוכחה מופתית, אם בראיות חזקות במה שלגביו דבר זה אפשרי. כך הוא יתפושׂ את הדברים האלה, אשר היו לו (קודם לכן) דמיונות ומשלים, במהויותיהם האמיתיות ויבין את מהותם.

**פרק לה**

אל תחשוב שכּל מה שהקדמנו בפרקים הקודמים בדבר חשיבות העניין, היותו נסתר, הקושי להבינו ומניעתו מן ההמון - כולל את שלילת ההגשמה ואת שלילת ההיפעלויות. אין הדבר כן. אלא כשם שראוי לחנך את הילדים ולפרסם להמון שהאל - יתרומם ויתעלה - אחד, ושאין ראוי לעבוד את זולתו, כן ראוי שיקבלו שהאל אינו גוף ואין דַמְיוּת בינו ובין ברואיו כלל בשום דבר מן הדברים, ואין מציאותו דומה למציאותם, ואין חייו דומים לחיי החי שבהם, ואין ידיעתו דומה לידיעת מי שיש לו ידיעה מהם, ושאין השוני בינו לבינם ביותר ובפחות בלבד, אלא במין המציאות... יתר על כן, כל מה שמיוחס אליו יתעלה שונה מתארינו מכל הבחינות, כך ששום הגדרה אינה משותפת להם. כך מציאותו ומציאות זולתו נקראים "מציאות" בשיתוף השם, כפי שאבהיר. כשיעור זה יספיק לילדים ולהמון לקבוע בדעתם שיש מצוי שלם שאינו גוף ולא כוח בגוף, הוא האלוה. ולא ידבק בו שום אופן מאופני החיסרון ולכן לא תדבק בו היפעלות כלל.

אולם הדיון בתארים, וכיצד יש לשלול אותם ממנו, ומה משמעות התארים המיוחסים לו, וכן הדיון בבריאתו מה שברא, ובתיאור הנהגתו את העולם וכיצד השגחתו על מה שזולתו, ומשמעות חפצו, השׂגתו וידיעתו את כל מה שהוא יודע, וכן משמעות הנבואה וכיצד דרגותיה, ומה משמעות שמותיו, המורים על אחד אף שהם שמות רבים - כל אלה עניינים עמוקים, שהם סתרי תורה באמת והם הסודות הנזכרים תמיד בספרי הנביאים ובדברי החכמים ז"ל. אלה הם הדברים אשר לא ראוי לדבר עליהם אלא בראשי הפרקים כפי שהזכרנו ורק לאדם כזה שתיארנו.

ואִילו שלילת ההגשמה והֶעְדֵּר הדַמְיוּת וההיפעלויות הם דבר שמן הראוי לדבר עליו במפורש ולהבהירו לכל אחד לפי תפישׂתו, ולמסרו בקבלה לילדים, נשים, כסילים ולפגומים מלידה, כמו שמוסרים להם בקבלה שהוא אחד ושהוא קדום ושאין לעבוד את זולתו, מכיוון שאין ייחוד אלא בהֶעְדֵּר הגשמות. שהרי גוף אינו אחד אלא מורכב מחומר וצורה, שניים בהגדרה. גוף גם מתחלק או ניתן לחלוקה.

כאשר יקבלו זאת, יתרגלו אליו ויתחנכו עליו, ויגדלו ויהיו נבוכים ביחס לפסוקים בספרי הנבואה, תוסבר להם משמעותם, יעלו אותם אל פירושם, ותוסב תשׂומת-לבם אל שיתוף השמות והשאלותיהם אשר ספרנו זה כולל אותם, כדי שתשלם נכונות אמונתם בייחוד האל ובאמיתותם של ספרי הנבואה. מי שדעתו נרתעת מלהבין את פירוש הכתובים ומלהבין את ההסכמה בשם עם השוני במשמעות, אומרים לו "את פירושו של כתוב זה יודעים אנשי חוכמה, אך אתה יודע שהאל יתגדל ויתרומם אינו גוף ואינו נפעל, כי ההיפעלות היא השתנות, ובו יתעלה אין ההשתנות תופשׂת. הוא אינו דומה לדבר זולתו. אין שום הגדרה בכלל משותפת לו ולזולתו. דברי נבואה אלה הם אמת ויש להם פירוש". ויש להיעצר לגביו אצל השיעור הזה. לא ראוי להניח אף אחד להאמין בהגשמה או להאמין בלוואי מלוואי הגופים, שאין זה אלא כמניחו להאמין בהֶעְדֵּר האלוה או השיתוף עמו או עבודת זולתו.

**פרק לו**

דע שאם תתבונן בכל התורה ובכל ספרי הנביאים לא תמצא לשון חרון אף ולא לשון כעס ולא לשון קנאה אלא כלפי עבודה זרה דווקא... ספרי הנבואה מביאים הדגשה רבה זו רק מפני שזה, כלומר, לעבוד עבודה זרה, הוא דעה כוזבת המתייחסת אליו יתעלה... ככל שהבורות והכפירה מתייחסות אל דבר גדול – כוונתי אל מי שיש לו דרגה איתנה במציאות - הן גדולות יותר מאשר בהתייחסן אל מי שיש לו דרגה נמוכה יותר...

ואתה יודע שהעובד עבודה זרה אינו עובד אותה בהנחה שאין אלוה זולתה. מעולם לא דימה אדם מאלה שחלפו ולא ידמה מאלה שיבואו, שהצורה שהוא עושה אותה ביציקה או מאבן ועץ, שצורה זו בראה את השמים ואת הארץ, והיא מנהיגה אותם. אלא עובדים אותה מבחינת היותה משל לדבר שהוא אמצעי בינינו ובין האל... אולם אותם כופרים [חייבים מיתה], אף-על-פי שהם מאמינים במציאות האלוה, שכן כפירתם מתייחסת לזכות המגיעה לו יתעלה בלבד, דהיינו, העבודה וההערצה... כדי שמציאותו תיראה איתנה באמונת ההמון. אך הם חשבו שזכות זאת היא לזולתו. זה היה גורם להֶעְדֵּר מציאותו יתעלה מאמונת ההמון, כי ההמון אינו משיג אלא את מעשׂי הפולחנים ולא את משמעויותיהם ולא את מהותו האמיתית של הנעבד בהם... הוא כינה אותם: אויבים ושונאים וצרים ואמר שהעושה זאת מקנא ומכעיס ומעלה חמה. על אחת כמה וכמה מי שכפירתו מתייחסת לעצמוּתו יתעלה והמאמין לגביו שלא כפי שהוא, כלומר, שאינו מאמין במציאותו או מאמין שהוא שניים, או מאמין שהוא גוף או מאמין שיש לו היפעלויות, או מייחס לו איזה חיסרון שהוא, כי זה בלי ספק חמור יותר ממי שעובד עבודה זרה מתוך הנחה שהיא אמצעי או מטיבה או מרעה לטענתו...

אם עלה בדעתך שלמאמין בהגשמה יש צידוק, מכיוון שחונך עליה או בשל בורותו וקוצר השׂגתו - יהיה עליך לחשוב אותו דבר לגבי עובד עבודה זרה שהרי אינו עובד אלא בגלל בורות או בגלל חינוך, מנהג אבותיהם בידיהם. אם תאמר "פשט הכתוב מפיל אותם לתוך דעה כוזבת זו", דע לך אפוא כי רק דמיונות ותפישׂות לקויות גרמו לעובד עבודה זרה לעבוד אותה. לכן אין צידוק למי שאינו מקבל מבעלי-האמת בעלי-העיון אם אין הוא מסוגל לעיון. כי איני רואה כופר במי שאינו מוכיח הוכחה מופתית את שלילת הגשמות, אבל אני רואה כופר במי שאינו מאמין בשלילתה. מה גם, שמצוי הפירוש של אונקלוס והפירוש של יונתן בן עוזיאל, עליהם השלום, המרחיקים מן ההגשמה באופן מירבי. זאת היתה מטרת הפרק.

**הרב שג"ר, שארית האמונה עמ' 44**

בעיית התארים שרבי נחמן הצביע עליה היא אי־אפשרותה של השפה לבצע את מה שהיא מתיימרת לבצע, כלומר לגעת בממשי. אם אני תופס את אלוהים כמשהו הנמצא מחוץ לי, חרגתי מהממשי. לאמיתו של דבר, אפשר לעשות רדוקציה פסיכולוגית לאמונה כשהיא מועלית לממשי, במובן הלאקאניאני.

אך ההגעה אל הממשי דורשת את הוויתור האנושי על הרצון לחרוג מעצמו, שרק לאחריו נכון אמנם לומר ש"המישהו" הזה הוא אני.

**הרב שג"ר, נצחיות, היסטוריה ואקטואליה, הליכות עולם**

איננו יכולים ליצור שבת אחרת, כיוון שהיא לא תהיה שבת אלא לכל היותר סוג של יום עצמאות. באותה מידה גם איננו יכולים לעצב דיני כשרות אקטואליים, או אמצעים למאבק באלילות של ימינו. במושגים פשוטים אפשר לומר שאין לנו כיום נבואה או רוח הקודש, דבקות בלתי אמצעית שתאפשר לנו לחדש מבלי שהדברים יאבדו את משמעותם הדתית. לצד האמונה התמימה בכך שאלו הן ההלכות אותן ציווה ה', אפשר בעקבות הרמב"ם גם להבין את הדברים באופן אימננטי: התורה היא מציאות קיימת שאנחנו חלק ממנה, ואיננו יכולים להתעלם מההיסטוריה שכוננה אותנו ולהעמיד עלינו מצוות חדשות באופן מלאכותי.

**כוזרי ד, יג**

אמר החבר: אמנם כן, רב המרחק בין בעל הדת ובין המתפלסף. כי בעל הדת מבקש את האלוה לשם תועלות עצומות נוסף על תועלת הדעת אותו, ואילו המתפלסף אינו מבקש את האלוה כי אם כדי לתארהו כמו שהוא באמת, כדרך שהוא מבקש לתאר את הארץ למשל, כי היא במרכז הגלגל הגדול ביותר ואינה במרכז גלגלות המזלות, וכדומה מן הידיעות הללו. לדעת המתפלסף אין חוסר הידיעה על האלוה מזיק לאדם יותר ממה שמזיק חוסר הידיעה על הארץ למי שסובר כי משטח היא. לדעת המתפלסף אין תועלת כי אם בידיעת הדברים על אמיתתם, ידיעה זאת עושה את יודעה דומה לשכל הפועל עד אשר יהיה לאחד אתו. ואז אין הפרש בדבר אם מאמין הוא או כופר, ובלבד שיהיה מתפלסף.